Document ID: /roh_data/filtered/fineweb-2-filterrobots_roh.jsonl.gz/59034

Sonda bun'ura han malauras extremas chaschunà grondas bovas sin l'insla Ischia en l'Italia. Otg persunas èn mortas. Tranter las unfrendas èn era dus uffants ed in pop da 22 mais. Tschintg persunas èn anc sparidas.
Bovas han inundà las vias, purtà davent autos e serrà en persunas en lur chasas. La plievgia permanenta la fin d'emna ha engrevgià las lavurs da salvament. 230 persunas han las autoritads mess en segirtad en hotels ed indrizs d'urgenza. Spezialmain pertutgads èn ils vitgs Casamicciola e Lacco Ameno.
La regenza ha ordinà il stadi d'urgenza sur l'insla cun 60'000 abitantas ed abitants. Ella ha concedì dus milliuns per in comité ch'organisescha las lavurs da reconstrucziun per l'insla da vacanzas populara.